Aleighcia Scott

Cantores, cyfansoddwraig a chyflwynydd radio Cymreig-Jamaicaidd o Dredelerch yng Nghaerdydd, yw Aleighcia Scott (ganwyd tua 1993). Ym Mawrth 2025 roedd yn gweithio gyda’r BBC; daeth i ymlygrwydd yn y sin Gymraeg yn 2025 oherwydd iddi fod yn hyfforddwr ar gyfer Y Llais ar S4C. Hi sy'n cynnal y rhaglen nos Iau ar BBC Radio Wales ac mae'n adnabyddus am ei chyfraniadau i'r sin gerddoriaeth reggae yn y DU. Ym Mawrth 2025 bu i'w chân reggae Cymraeg gyrraedd siartiau reggae gwledydd Prydain.

Bywyd cynnar a phersonol 
Ganed Scott yng Nghaerdydd, Cymru, ac mae ganddi wreiddiau teuluol yn Nhrelawny, Jamaica.  Mae ei threftadaeth Gymreig a Jamaicaidd wedi llunio ei hunaniaeth artistig, gan blethu elfennau o’r ddau ddiwylliant i’w gwaith. Mae ei chefndir diwylliannol yn thema sy'n codi dro ar ôl tro yn ei chelfyddyd.

Gyrfa
Cerddoriaeth
Mae Scott yn artist reggae sydd wedi gweithio gyda phobl enwog yn y diwydiant hwnnw, pobl fel Salaam Remi, sy'n nodedig am ei gwaith gydag Amy Winehouse and The Fugees. Mae hi wedi rhyddhau cerddoriaeth o dan label annibynnol Pecking Records (Llundain), a gynorthwyodd Scott i sefydlu ei gyrfa.

Roedd EP cyntaf Scott, Forever in Love, a ryddhawyd yn Ebrill 2018, yn nodi ei chyflwyniad i fyd reggae gwledydd Prydain. Rhyddhawyd ei halbwm cyntaf, Windrush Baby, ym Medi 2023 yn dilyn dros bum mlynedd o gydweithio â’r cynhyrchydd Rory ‘Stonelove’ Gilligan. Wedi'i rhyddhau ar label Black Dub StoneLove, mae'r albwm yn mynd i'r afael â themâu treftadaeth, gwytnwch, a hunaniaeth ddiwylliannol, tra bod teitl y record yn talu gwrogaeth i ochr Caribïaidd ei threftadaeth ddeuol - roedd ei thaid a'i thaid yn rhan o'r “Windrush Generation”. 'Windrush' oedd enw'r llong gyntaf a ddaeth a nifer fawr o ymfudwyr o'r Caribî i weithio yng ngwledydd Prydain yn yr 1940au.

Ym Medi 2024, perfformiodd Scott yng Ngwobrau Sky Arts ochr yn ochr ag artistiaid nodedig, gan gynnwys The Darkness, Slash, Brian Johnson, Ren, The Three Sopranos, a The Kanneh-Masons.

Llwyddiant Cymraeg
Ym Mawrth 2025 cyrhaeddodd ei chân Dod o’r Galon safle Rhif 1 yn siart ITunes Reggae, y gân Gymraeg gyntaf erioed i wneud hynny. Dywedodd, wrth Newyddion S4C, "Mae mor gyffrous i fi achos mae’n teimlo fel un mwy accomplishment yn Cymraeg i fi. 'Dwi’n teimlo’n cyffrous am gael y single newydd yn Cymraeg, a'r un cyntaf yn Cymraeg." Nid dyma’r tro cyntaf iddi gyrraedd brig siartiau albwm reggae iTunes, gan wneud hynny gyda chân Saesneg yn 2023.

Cyflwynydd Radio
Ym Mawrth 2022, cyhoeddwyd Scott yn westeiwr rhaglen nos Iau BBC Radio Wales, gan ymuno â Huw Stephens, sy'n cyflwyno'r rhifynnau o ddydd Llun i ddydd Mercher. Mae ei rhaglen yn canolbwyntio ar reggae a cherddoriaeth Caribïaidd, gan gyflwyno cynulleidfaoedd Cymreig i draddodiadau cerddorol amrywiol.

Yn ystod Nadolig 2022, cynhaliodd A Very Reggae Christmas with Aleighcia Scott, rhaglen reggae Nadoligaidd arbennig ar gyfer BBC Radio Wales. Yn ogystal, mae hi wedi sefyll fewn i David Rodigan ar ei sioe reggae brynhawn Sul ar BBC Radio 1Xtra.

Y Llais
Yn 2025, roedd Scott yn un o hyfforddwyr Y Llais, fersiwn Gymraeg o fformat cystadleuaeth canu fyd-eang, The Voice. Artist olaf Scott, Rose Datta, enillodd y gyfres gyntaf a Scott oedd yr hyfforddwr buddugol. Yn y rownd derfynnol canodd Scott Neb na Dim cyfieithiad Gymraeg o gân Ain’t Nobody gan Chaka Khan, gyda'r cystadleuydd a'r person bu hi'n hyfforddi, Rosa Datta. Disgrifiwyd ei chyfraniad fel Hyfforddwr ac fel un oedd wedi dysgu Cymraeg ond dwy flynedd ynghynt fel "ysbrydoledig" gan ei chyd-hyfforddwr, Yws Gwynedd. Ychwanegodd "bob dydd, mae hi’n gwella [ei Chymraeg] ac mae hi ar y daith rwan”.

Hiliaeth
Ynghanol cyfres Y Llais datgelodd Scott bod rhai pobl ar y cyfryngau cymdeithasol wedi honni nad oedd ei chaneuon yn Gymraeg gan ei bod hi'n berson Du. Meddai mewn cyfweliad â Lucy Cohen ar Radio Wales, "Mae 90% o'r bobl wastad yn bositif ond chi wastad yn cael canran bach o bob sy'n eitha anwybodus. Dwi'n gwybod mai'r is-dôn yw mai'r rheswm eu bod yn dweud nad yw'n Gymraeg yw oherwydd bod yna ddynes frown yn canu'r gân".

 Discograffi 

 Senglau 
 Vibe With Me (2017)
 Bad Mind (2017)
 Walk Away From Love (2017)
 Conscious Queen (2019)
 Jealous of the Angels (2020)
 Bad Lover (2020)
 I Want You (2021)
 City (2021)
 Do You (2023)
 Pretty Little Brown Thing (2023)
 In My Shoes (2023)
 Dod o'r Galon (2025)

 Albymau 
 Forever In Love (EP, 2018)
 Windrush Baby (2023)

Cyfeiriadau

Dolenni allanol
 Gwefan swyddogol Aleighcia Scott
 @YLlaisS4C sianel Youtube y gyfres

Categori:Cantorion benywaidd o Gymru
Categori:Genedigaethau'r 1990au
Categori:Cerddoriaeth Gymraeg
Categori:Pobl o Gaerdydd
Categori:Reggae